CELEX: 32019D1739
Language: el
Date: 2019-10-16 00:00:00
Title: Εκτελεστική Απόφαση (ΕΕ) 2019/1739 της Επιτροπής της 16ης Οκτωβρίου 2019 για τη θέσπιση μέτρων έκτακτης ανάγκης για την πρόληψη της εισαγωγής και της εξάπλωσης στην Ένωση του ιού Rose Rosette [κοινοποιηθείσα υπό τον αριθμό C(2019) 7328]

18.10.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 265/12
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/1739 ΤΗΣ ΕΠΙΤΡΟΠΗΣ
         της 16ης Οκτωβρίου 2019
         για τη θέσπιση μέτρων έκτακτης ανάγκης για την πρόληψη της εισαγωγής και της εξάπλωσης στην Ένωση του ιού Rose Rosette
         
            
               [κοινοποιηθείσα υπό τον αριθμό C(2019) 7328]
            
         
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 3 τρίτη περίοδος,
         Εκτιμώντας τα ακόλουθα:
         
                     (1)
                  
                  
                     O ιός Rose Rosette («ο συγκεκριμένος οργανισμός») είναι ένας επιβλαβής οργανισμός που δεν περιλαμβάνεται επί του παρόντος στο παράρτημα Ι ούτε στο παράρτημα ΙΙ της οδηγίας 2000/29/ΕΚ.
                  
               
                     (2)
                  
                  
                     Δεν είναι γνωστή η παρουσία του συγκεκριμένου οργανισμού και του διαβιβαστή του Phyllocoptes fructiphilus στο έδαφος της Ένωσης. Ωστόσο, η ανάλυση κινδύνου επιβλαβούς οργανισμού που πραγματοποίησε η Ευρωπαϊκή και Μεσογειακή Οργάνωση για την Προστασία των Φυτών (ΕΡΡΟ) έδειξε ότι ο συγκεκριμένος οργανισμός και οι επιζήμιες συνέπειές του θα μπορούσαν να αποτελέσουν σημαντικό φυτοϋγειονομικό πρόβλημα για την Ένωση, ιδίως για την παραγωγή όλων των τριαντάφυλλων.
                  
               
                     (3)
                  
                  
                     Λόγω των στοιχείων αυτών και της συνεχιζόμενης εξάπλωσης του συγκεκριμένου οργανισμού, τα ευπαθή φυτά θα πρέπει να υπόκεινται σε ειδικά μέτρα όταν εισάγονται στην Ένωση από τις τρίτες χώρες στις οποίες είναι παρών ο επιβλαβής οργανισμός (Καναδάς, Ινδία και ΗΠΑ) και θα πρέπει να συνοδεύονται από φυτοϋγειονομικό πιστοποιητικό.
                  
               
                     (4)
                  
                  
                     Τα εν λόγω ειδικά μέτρα θα πρέπει να προβλέπουν την έγκαιρη ανίχνευση του συγκεκριμένου οργανισμού στο έδαφος της Ένωσης και του διαβιβαστή του, απαιτήσεις για την εισαγωγή των συγκεκριμένων φυτών στην Ένωση, καθώς και επίσημους ελέγχους κατά την εισαγωγή των εν λόγω φυτών στην Ένωση.
                  
               
                     (5)
                  
                  
                     Τα κράτη μέλη θα πρέπει να εξασφαλίσουν ότι κάθε πρόσωπο που έχει υπό τον έλεγχό του φυτά τα οποία θα μπορούσαν να προσβληθούν από τον συγκεκριμένο οργανισμό ενημερώνεται για τη δυνητική παρουσία του οργανισμού, καθώς και για τα μέτρα τα οποία πρόκειται να ληφθούν.
                  
               
                     (6)
                  
                  
                     Τα κράτη μέλη θα πρέπει να διενεργούν ετήσιες επισκοπήσεις για την παρουσία του συγκεκριμένου οργανισμού στα εδάφη τους, για να εξασφαλίσουν μια πιο προδραστική προσέγγιση κατά της εγκατάστασης του συγκεκριμένου οργανισμού και κατά της εξάπλωσής του.
                  
               
                     (7)
                  
                  
                     Θα πρέπει να καθοριστούν απαιτήσεις για την εισαγωγή στην Ένωση φυτών, εκτός των σπόρων, του είδους Rosa spp. καταγωγής Καναδά, Ινδίας ή ΗΠΑ (τα συγκεκριμένα φυτά), καθώς και για τη διενέργεια επίσημων ελέγχων που θα διεξάγονται κατά την εισαγωγή τους στην Ένωση. Τα μέτρα αυτά είναι απαραίτητα για να διασφαλιστεί ενισχυμένη προστασία του εδάφους της Ένωσης από την εισαγωγή και την εξάπλωση του συγκεκριμένου οργανισμού.
                  
               
                     (8)
                  
                  
                     Για να μπορέσουν τα αρμόδια επίσημα όργανα και οι επαγγελματίες να προσαρμοστούν στις απαιτήσεις αυτές, η παρούσα απόφαση θα πρέπει να αρχίσει να εφαρμόζεται από την 1η Νοεμβρίου 2019.
                  
               
                     (9)
                  
                  
                     Η παρούσα απόφαση θα πρέπει να είναι προσωρινή και να εφαρμόζεται έως τις 31 Ιουλίου 2022 για να καταστεί δυνατή η επανεξέτασή της πριν από την ημερομηνία αυτή.
                  
               
                     (10)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Ορισμοί
            Για τους σκοπούς της παρούσας απόφασης ισχύουν οι ακόλουθοι ορισμοί:
            
                        α)
                     
                     
                        «συγκεκριμένος οργανισμός»: ο ιός Rose Rosette·
                     
                  
                        β)
                     
                     
                        «συγκεκριμένα φυτά»: τα φυτά εκτός των σπόρων, του είδους Rosa spp. καταγωγής Καναδά, Ινδίας ή ΗΠΑ·
                     
                  
                        γ)
                     
                     
                        «συγκεκριμένος διαβιβαστής»: Phyllocoptes fructiphilus.
                        
                     
                  
         
            Άρθρο 2
            Απαγόρευση της εισαγωγής και της διακίνησης εντός της Ένωσης
            Απαγορεύεται η εισαγωγή και η εξάπλωση του εν λόγω οργανισμού εντός της Ένωσης.
         
         
            Άρθρο 3
            Ανίχνευση ή υπόνοια παρουσίας του συγκεκριμένου οργανισμού
            Τα κράτη μέλη εξασφαλίζουν ότι οποιοδήποτε πρόσωπο έχει υπό τον έλεγχό του φυτά τα οποία μπορεί να προσβληθούν από τον συγκεκριμένο οργανισμό ή τον διαβιβαστή του ενημερώνεται αμέσως για την παρουσία ή την υπόνοια παρουσίας του συγκεκριμένου οργανισμού και του διαβιβαστή του, τις πιθανές συνέπειες και τους κινδύνους, καθώς και τα μέτρα τα οποία πρόκειται να ληφθούν.
         
         
            Άρθρο 4
            Επισκοπήσεις για τον συγκεκριμένο οργανισμό στο έδαφος των κρατών μελών
            
               1.   Τα κράτη μέλη πραγματοποιούν ετήσιες επισκοπήσεις για την παρουσία του συγκεκριμένου οργανισμού και του συγκεκριμένου διαβιβαστή του στα συγκεκριμένα φυτά στο έδαφός τους. Οι επισκοπήσεις αυτές πραγματοποιούνται από τον αρμόδιο επίσημο φορέα ή υπό την επίσημη εποπτεία του αρμόδιου επίσημου φορέα.
            
            
               2.   Οι εν λόγω επισκοπήσεις περιλαμβάνουν δειγματοληψία και δοκιμές και βασίζονται σε έγκυρες επιστημονικές και τεχνικές αρχές όσον αφορά τη δυνατότητα ανίχνευσης του συγκεκριμένου οργανισμού και του συγκεκριμένου διαβιβαστή.
            
            
               3.   Τα κράτη μέλη κοινοποιούν κάθε χρόνο τα αποτελέσματα στην Επιτροπή και στα άλλα κράτη μέλη όσον αφορά τις επισκοπήσεις που διενεργήθηκαν κατά το προηγούμενο ημερολογιακό έτος.
            
         
         
            Άρθρο 5
            Απαιτήσεις για την εισαγωγή των συγκεκριμένων φυτών στην Ένωση
            
               1.   Επιτρέπεται η εισαγωγή των συγκεκριμένων φυτών στην Ένωση μόνον εάν πληρούνται οι ακόλουθες απαιτήσεις:
               
                           α)
                        
                        
                           συνοδεύονται από φυτοϋγειονομικό πιστοποιητικό, όπως αναφέρεται στο άρθρο 13 παράγραφος 1 σημείο ii) της οδηγίας 2000/29/ΕΚ·
                        
                     
                           β)
                        
                        
                           συμμορφώνονται, κατά περίπτωση, με τις παραγράφους 2, 3 ή 4, και η διατύπωση της αντίστοιχης απαίτησης αναγράφεται στο φυτοϋγειονομικό πιστοποιητικό στο σημείο «Πρόσθετη δήλωση».
                        
                     
            
               2.   Τα συγκεκριμένα φυτά καλλιεργήθηκαν καθ’ όλη τη διάρκεια της ανάπτυξής τους σε περιοχή απαλλαγμένη από τον συγκεκριμένο οργανισμό, όπως βεβαιώνεται από την οικεία εθνική υπηρεσία φυτοπροστασίας σύμφωνα με τα σχετικά διεθνή πρότυπα για τα φυτοϋγειονομικά μέτρα. Η ονομασία της εν λόγω περιοχής δηλώνεται στο φυτοϋγειονομικό πιστοποιητικό στο σημείο «Τόπος καταγωγής».
            
            
               3.   Τα συγκεκριμένα φυτά καλλιεργήθηκαν καθ’ όλη τη διάρκεια της ζωής τους σε τόπο παραγωγής όπου δεν παρατηρήθηκαν συμπτώματα του συγκεκριμένου οργανισμού ή του συγκεκριμένου διαβιβαστή κατά τη διάρκεια επίσημων επιθεωρήσεων από την έναρξη της τελευταίας καλλιεργητικής περιόδου. Επιπλέον, πληρούνταν οι ακόλουθες προϋποθέσεις:
               
                           α)
                        
                        
                           τα συγκεκριμένα φυτά προς φύτευση έχουν υποβληθεί σε δειγματοληψία και δοκιμές πριν από την εξαγωγή και διαπιστώθηκε ότι είναι απαλλαγμένα από τον συγκεκριμένο οργανισμό·
                        
                     
                           β)
                        
                        
                           τα συγκεκριμένα φυτά, εκτός των φυτών για φύτευση, έχουν επιθεωρηθεί και, σε περίπτωση συμπτωμάτων, έχουν υποβληθεί σε δειγματοληψία και έχουν δοκιμαστεί πριν από την εξαγωγή για την παρουσία του συγκεκριμένου οργανισμού και διαπιστώθηκε ότι είναι απαλλαγμένα από τον οργανισμό αυτό.
                        
                     
            
               4.   Τα συγκεκριμένα φυτά σε ιστοκαλλιέργεια που δεν προέρχονται από περιοχή απαλλαγμένη από τον συγκεκριμένο οργανισμό, έχουν παραχθεί από μητρικά φυτά που έχουν υποβληθεί σε δοκιμή και έχουν βρεθεί απαλλαγμένα από τον συγκεκριμένο οργανισμό.
            
            
               5.   Τα συγκεκριμένα φυτά εισάγονται στην Ένωση μόνον εάν υφίστανται χειρισμό, συσκευάζονται και μεταφέρονται κατά τρόπο που να εμποδίζει τη μόλυνση από τον συγκεκριμένο διαβιβαστή.
            
         
         
            Άρθρο 6
            Επίσημοι έλεγχοι κατά την εισαγωγή στην Ένωση
            Όλα τα φορτία συγκεκριμένων φυτών υποβάλλονται σε επίσημο έλεγχο στο σημείο εισόδου στην Ένωση ή στον τόπο προορισμού, όπως προβλέπεται σύμφωνα με την οδηγία 2004/103/ΕΚ της Επιτροπής (2).
         
         
            Άρθρο 7
            Συμμόρφωση
            Τα κράτη μέλη καταργούν ή τροποποιούν τα μέτρα τα οποία έχουν θεσπίσει για την προστασία τους από την εισαγωγή και την εξάπλωση του συγκεκριμένου οργανισμού, ώστε να συμμορφωθούν με την παρούσα απόφαση. Ενημερώνουν αμέσως την Επιτροπή σχετικά με τα εν λόγω μέτρα.
         
         
            Άρθρο 8
            Ημερομηνία εφαρμογής
            Η παρούσα απόφαση εφαρμόζεται από την 1η Νοεμβρίου 2019.
         
         
            Άρθρο 9
            Ημερομηνία λήξης ισχύος
            Η παρούσα απόφαση εφαρμόζεται έως τις 31 Ιουλίου 2022.
         
         
            Άρθρο 10
            Αποδέκτες
            Η παρούσα απόφαση απευθύνεται στα κράτη μέλη.
         
         
            Βρυξέλλες, 16 Οκτωβρίου 2019.
            
               
                  Για την Επιτροπή
               
               Vytenis ANDRIUKAITIS
               
                  Μέλος της Επιτροπής
               
            
         
         
            (1)  ΕΕ L 169 της 10.7.2000, σ. 1.
         
            (2)  Οδηγία 2004/103/ΕΚ της Επιτροπής, της 7ης Οκτωβρίου 2004, σχετικά με τους ελέγχους ταυτότητας και τους φυτοϋγειονομικούς ελέγχους φυτών, φυτικών προϊόντων και άλλων αντικειμένων, που απαριθμούνται στο μέρος Β του παραρτήματος V της οδηγίας 2000/29/ΕΚ του Συμβουλίου, οι οποίοι μπορεί να διενεργηθούν σε τόπο διαφορετικό από το σημείο εισόδου στην Κοινότητα ή σε παρακείμενο τόπο, καθώς και σχετικά με τον καθορισμό των όρων για τους εν λόγω ελέγχους (ΕΕ L 313 της 12.10.2004, σ. 16).